पाएं अपने शहर की ताज़ा ख़बरें और फ्री ई-पेपरडाउनलोड करें
जिला स्वास्थ्य विभाग द्वारा जिले के 6 से ज्यादा स्वास्थ्य केंद्रों पर कोरोना टेस्ट और इलाज के लिए कोरोना किट वितरण करने का दावा किया गया, लेकिन हकीकत में इन केंद्रों से महज पांच-पांच किमी क्षेत्र के गांवों संक्रमण का सबसे ज्यादा खतरा बना हुआ है। क्योंकि बीते एक माह में ही ग्रामीण क्षेत्रों में संदिग्ध मौत का आंकड़ा 100 से ऊपर पहुंच गया था।
संक्रमण से निपटने वाली स्वास्थ्य विभाग की तैयारियों का भास्कर ने स्कैन किया तो ग्रामीण क्षेत्रों में स्वास्थ्य सुविधाओं के लचीला होने के साथ ग्रामीणों में संक्रमण का डर साफ दिखाई दिया। हालात यह हो गए कि सर्वे दल से भी जानकारी छुपाई जा रही है, तो बुखार से पीड़ित होने पर ग्रामीणजन कोरोना टेस्ट कराने के बजाए सीधे समीपस्थ नगरों के अस्पतालों से दवाई लाकर घर पर ही ठीक होने का इंतजार कर रहे हैं। औद्योगिक क्षेत्र मक्सी के झाेंकर गांव और अकोदिया मंडी के ग्राम रानीबड़ौद की ग्राउंड रिपाेर्ट में जानिए ग्रामीण क्षेत्रों में संक्रमण से लड़ने की तैयारी।
रानी बड़ाैद : संदिग्ध मौतों का आंकड़ा यहां डराने वाला
अकोदिया मंडी से पांच किमी दूर ग्राम रानीबड़ौद में भी स्वास्थ्य सुविधाओं के लिए ग्रामीणों को अकोदिया पर ही निर्भर रहना पड़ता है, क्योंकि गांव में स्वास्थ्य केंद्र भी नहीं है। जबकि गांव के लगभग हर परिवार में मौसमी बीमारी का प्रकोप दिखाई दे रहा है। कुछ तो टाइफाइड से भी पीड़ित हैं। इसके बाद भी ज्यादातर लोग कोरोना टेस्ट कराने से डर रहे हैं और न ही वैक्सीन लगवा रहे हैं। हालात यह है कि 2500 से ज्यादा मतदाताओं में से सिर्फ 80 लोगों को ही टीकाकरण हो सका। इधर, बीते एक माह में मौत के आंकड़े भी डराने वाले सामने आए। रोजगार सहायक सतीश मालवीय के अनुसार संक्रमण की दूसरी लहर में ही गांव के करीब 18 से ज्यादा लोगों की मौत हो चुकी है। इसमें 8 मृतक काेराेना संदिग्ध बताए जा रहे।
मक्सी झोंकर : 13 संदिग्ध मौत, इलाज के नाम पर सिर्फ कोरोना किट
जिला मुख्यालय का सबसे बड़ा औद्योगिक क्षेत्र मक्सी से महज 5 किमी दूर स्थित ग्राम झाेंकर की बड़ी आबादी को संक्रमण से लड़ने के लिए लचीली स्वास्थ्य व्यवस्थाओं से जूझना पड़ रहा है। यहां पर स्वास्थ्य केंद्र भी है, पर कोरोना संबंधित इलाज की सुविधा नहीं है। टेस्ट कराने के लिए भी लोगों को मक्सी जाना पड़ रहा है। मक्सी पीएससी के अनुसार इस गांव के 5 संक्रमितों का दूसरों शहरों में इलाज के दौरान निधन हो गया, उनका अंतिम संस्कार भी वहीं हुआ। जबकि 8 संक्रमित ऐसे थे, जिनका अंतिम संस्कार कोविड नियमों के तहत गांव में ही हुआ। बुखार या अन्य बीमारी से ग्रसित होने पर ग्रामीण मक्सी सहित अन्य शहरों में डाॅक्टर से इलाज करवाकर घर ही ठीक होने का इंतजार करते रहते हैं।
मक्सी-झोंकर : ऑक्सीजन वार्ड जरूरी
इधर, संक्रमण से लड़ने के लिए जिला प्रशासन से कई बार मांग की गई कि झाेंकर और मक्सी के स्वास्थ्य केंद्रों पर आॅक्सीजन बेड की व्यवस्था की जाए। इसके लिए आपदा बैठक में स्वीकृति कर दी गई थी। इसके बाद कलेक्टर ने भी झाेंकर केंद्र का निरीक्षण कर आश्वस्त किया था कि जल्द ही सुविधाएं बढ़ाई जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva zho_Hant eng_Latn